VYSOKÁ NAD KYSUCOU. Policajti v Turzovke objasnili prípad krádeže kovovej pokladničky, v ktorej bolo viac ako 570 €. V apríli zmizla z kancelárie detského domova vo Vysokej nad Kysucou. Obvinili dvoch mládencov vo veku 16 a 18 rokov, ktorí sú chovancami domova. Tí pokladničku ukradli z neuzamknutej kancelárie a neskôr v blízkom lesnom poraste vypáčili. Peniaze použili pre vlastnú potrebu. Obidvoch obvinili z krádeže vykonanej formou spolupáchateľstva. Stíhajú ich na slobode. "V prípade preukázania viny im hrozí trest odňatia slobody až na dva roky, u mladšieho, ktorý je mladistvý, sa výška trestu znižuje na polovicu," informovala krajská policajná hovorkyňa Jana Balogová.